เดินหน้าขยายการค้าการลงทุนในแทนซาเนีย เตรียมนำคณะผู้แทนการค้าสำรวจตลาดช่วงปลายเดือนเมษายนนี้
นางอารดา เฟื่องทอง รองอธิบดีกรมส่งเสริมการค้าระหว่างประเทศ เปิดเผยผลการหารือกับเอกอัครราชทูตแทนซาเนีย ประจำมาเลเซีย (H.E. Dr. Ramadhani K.) Dau เพื่อหาโอกาสในการขยายการค้าและการลงทุนของไทยเข้าสู่ตลาดแทนซาเนีย ว่า แทนซาเนียได้เสนอให้นักธุรกิจไทยเข้าไปลงทุนในธุรกิจด้านพลังงานและเหมืองแร่ ซึ่งเป็นอุตสาหกรรมที่แทนซาเนียมีศักยภาพและมีทรัพยากรเป็นจำนวนมาก รวมทั้งต้องการเชิญชวนให้นักธุรกิจไทยเข้ามาลงทุนในอุตสาหกรรมที่ไทยชำนาญ เช่น ประมง การแปรรูปอาหาร โรงแรม การท่องเที่ยว สปา การแพทย์เชิงท่องเที่ยวสุขภาพ เป็นต้น ซึ่งในช่วงวันที่ 24-29 เมษายนนี้ จะมีกำหนดเดินทางไปสำรวจตลาดและเข้าพบหารือกับผู้นำเข้ารายสำคัญ เพื่อหาแนวทางในการจัดกิจกรรมเจรจาการค้าระหว่างไทยกับแทนซาเนียต่อไปส่วนแผนการจัดกิจกรรมส่งเสริมตลาดในภูมิภาคแอฟริกา ปี 2565 จะดำเนินโครงการจับคู่เจรจาการค้าสินค้าอุตสาหกรรม ผ่านการจัดกิจกรรมจับคู่เจรจาการค้า (ภูมิภาคแอฟริกา) และจะจัดกิจกรรมงานแสดงสินค้า โดยเชิญผู้ซื้อ ผู้นำเข้า จากประเทศในภูมิภาคแอฟริกามาเข้าร่วมงานและเจรจาธุรกิจ เช่น งานแสดงสินค้า THAIFEX ช่วง เดือนพฤษภาคม 2565 , งานแสดงสินค้าอัญมณีและเครื่องประดับ Bangkok Gems &amp; Jewellery Fair ช่วง เดือนกันยายน 2565 เป็นต้นปัจจุบันการค้าระหว่างไทยกับแทนซาเนีย ช่วง 2 เดือนแรกของปี 2565 (ม.ค.-ก.พ. 65) มีมูลค่ารวม 37.65 ล้านเหรียญสหรัฐฯ ซึ่งเป็นมูลค่าไม่มากนัก เนื่องจากระยะทางไกล ทำให้ค่าใช้จ่ายในการขนส่งมีราคาสูง สินค้าที่จะส่งออกควรเป็นสินค้าที่มีอายุการใช้งานมากกว่า 6 เดือนขึ้นไป ขณะที่ไทยมีการนำเข้าจากแทนซาเนีย เช่น สินแร่โลหะอื่นๆ เศษโลหะและผลิตภัณฑ์ ผัก ผลไม้และของปรุงแต่งที่ทำจากผัก ผลไม้ เครื่องเพชรพลอย อัญมณี เงินแท่งและทองคำ ด้ายและเส้นใย และพืชและผลิตภัณฑ์จากพืช เป็นต้น